Ebbaba Hameida

**Ebbaba HAMEIDA Hafed** (Tindufaj Rifuĝejoj, 1992) estas hispana ĵurnalisto kaj verkisto okcidentsahara. Ŝi estas redaktisto de RTVE elstare pri migrado kaj pri virinrajtoj. Ekde majo 2020 ŝi estas membro de la estraro de la hispana fako de Raportistoj sen limoj. En marto 2019 ŝi estis unu de la voĉparolantoj de la movado de ĵurnalistinoj, kun Carmen Sarmiento, Diana Aller kaj Rosa Alcázar, postulante profesian ĵurnalismon evitante stereotipojn kaj seksismon kaj postulante zorgegon dum informado pri kontraŭvirina perforto. En 2022 ŝi estis la unua saharanino kiu ricevis doktorigon *cum laude* en ĵurnalismo. En 2025 ŝi publikigis sukcese la novelon "*Flores de papel*" (Paperfloroj) en kiu ŝi rakontas la historion de la Okcidentsaharanoj tra la atestoj de tri virinoj de tri sinsekvaj generacioj, kun membiografiaj elementoj en la tria rolulino, nome Aiŝa, dum la aliaj estus patrino kaj avino.    

## Biografio 
Ŝi naskiĝis en la Tindufaj Rifuĝejoj en Alĝerio, en la kampadejo nomita *Hagunia*, de kie ŝi eliris estante kvin-jaraĝa pro sankialoj, ĉar por knabino celiakia estas malfacile survivi en la dezerto. Ŝi translokiĝis dekomence al Italio kun itala akceptofamilio, kaj tie ŝi loĝis 9 jarojn. Ŝi revenis al la saharaj rifuĝejoj por reteni siajn kulturajn radikojn, sed denove pro malfacilaj vivkondiĉoj tie kaj manko de taŭga manĝaĵoj por celiakuloj, ŝi translokiĝis tiam al Hispanio kie en 2008 ŝi estis denove akceptita de akceptofamilio en Don Benito (Badajoz) kaj tie ŝi setliĝis.

Ŝi decidis studi ĵurnalismon, ĉar radio estis historie en la Tindufaj Rifuĝejoj la ĉefa amaskomunikilo kaj konektilo kun la ekstero kaj ekde ĉiam ĝi estis por ŝi proksima rimedo por diskonigi la situacion de la Okcidentsaharanoj. Ŝi aliĝis en la Fakultato de Informosciencoj de la Universitato Komplutensa de Madrido kaj gradiĝis en 2015. Poste, ŝi magistriĝis pri ĵurnalismo en RTVE. En 2020-2021 ŝi preparis sian doktorigan disertacion pri la situacio de virinoj en landoj de islama majoritato.  

Ekde 2018 ŝi laboras en RTVE. Kiel raportisto, ŝi informis pri la milito en Ukrainio, balotoj en Irano, efiko de la klimata ŝanĝo en Somalio ktp. Elstaris ankaŭ ŝiaj raportaĵoj pri enmigrado -ŝia kono de la araba faciligis al ŝi rektan kontakton kun migrantoj- kaj aparte pri la specifa situacio de virinoj. Ŝi regas la hispanan, araban, hasanijan, italan, francan kaj anglan.

Dum sia universitata tempo ŝi kondukis la radiprogramaon *Rysala Sáhara* de la radia elsendejo de la Fakultato de Informosciencoj pri la ĉiutaga situacio de la konflikto en Okcidenta Saharo.

En 2014 ŝi fame konatiĝis kiel reĝisorino de la dokumenta filmo *Raíces y Clamor* (Radiko kaj Klamado), en kiu ŝi montras la malfacilaĵojn de la junaj okcidentsaharanoj kiuj studas en Hispanio, la neceson serĉi radikojn kaj la individuan kaj personan konfliktojn kion ili frontas… “*Ie ajn kie ni estas ni trafas malmolajn personajn kondiĉojn ne nur materie, sed ankaŭ psike*”.

En 2016 ŝi estis unu de la helpantoj de OpenSpain, projekto apogita de Telefónica en kiu teamo formita de junuloj de Hispanio, Sirio, Irako, Irano, Venezuelo kaj Saharo, disvolvigis retejon kaj aplikaĵon en hispana, angla kaj araba, kun utila informado por rifuĝintoj kiuj alvenas en Hispanio fuĝante de la milito kaj la teroro en siaj devenlandoj. 

Post specialiĝo en radio kaj televido per magistriĝo en RTVE en 2017 ŝi estis kunprezentistino de la programo *Atrevidos* (Sentimuloj) en Radio 3 kun Marta Curiel partoprenante en la projekto *Un micro para el Sahara* (Mikrofono por Saharo). 

En 2018 ŝi partoprenis en la solidara projekto lanĉita de la NRO Leaozinho "*La maleta amarilla*" (La flava valizo) en Senegalo por serĉi materialon kaj instali radistudion en tiu lando.  

La 8an de marto 2019 Ebbaba estis unu de la kvar proparolantinoj de la movado de ĵurnalistinoj, kun la veterana Carmen Sarmiento, Diana Aller kaj Rosa Alcázar, zorgitaj por legi manifeston postulante ĵurnalismon regitan per kriterioj de profesieco evitante stereotipojn seksismajn, uzante inkludeman lingvaĵon, postulante zorgegon dum informado pri kontraŭvirina perfortado.

En majo 2019 ŝi estis unu de invititoj de la hispana frakcio de Raportistoj sen limoj kadre de la okazigo de la Tutmonda Tago por la Gazetlibereco. kaj en la programo de TVE *Cámara abierta 2.0* Ŝi kunlaboris ankaŭ en *Planeta Futuro* de El País kaj en *FronteraD*.

En majo de 2020 ŝi estis elektita membro de la estraro de la hispana frakcio de Raportistoj sen limoj.

En decembro 2020 ŝi aliĝis al la redaktejo de RTVE, kie menciendas ŝiaj verkoj pri enmigrado kaj pri virinrajtoj. En marto 2021 ŝi kunordigis la projekton "*30 mujeres que están cambiando el mundo*" (30 virinoj kiuj ŝanĝas la mondon) en la retejo de RTVE.

En novembro 2021 ŝi ricevis la Premion Desalambre en la kategorio de Plej Bona Kroniko aŭ Raportaĵo pro sia verko *El dolor de Fátima, diez años sin noticias de su hijo desaparecido en el Mediterráneo*, en Rtve.es. La premioj Desalambre estas havigitaj kaj organizitaj de elDiario.es por agnoski la laboron de ĵurnalistoj kaj sociaj organizantoj en defendo de la homaj rajtoj. 

En junio 2022 ŝi ricevis la Premion Specialan de Dircom kiel rekono al ŝia laboro kiel raportisto en la milito en Ukrainio. En novembro 2022 ŝi ricevis la premion Paco Rabal de kultura ĵurnalismo de la Fondaĵo AISGE en la kategorio Promesplena Junulo pro sia raportaĵo “Salvar el legado cultural ruso en Ucrania: El arte debe quedar al margen de la guerra” (Savi la rusan kulturan heredaĵon en Ukrainio: Arto devas resti for de la milito).

La 1a de decembro 2022 ŝi prezentis sian disertacion *La autonomía como forma de supervivencia de las mujeres en los países musulmanes ante los conflictos: identidad y visibilidad mediática* (La aŭtonomeco kiel formo de survivado de virinoj en islamaj landoj antaŭ la konfliktoj: identeco kaj amaskomunikila videbleco), direktorita de la profesoro Joaquín Aguirre Romero kaj taksita kiel "sobresaliente *cum laude*", kio igis ŝin la unua okcidentsaharanino doktora *cum laude* en ĵurnalismo. 

## Referencoj 
## Vidu ankaŭ 
* Aminatou Haidar

## Eksteraj ligiloj 
*Twitter Ebbaba Hameida
*Raíces y Clamor / Roots and Clamor. (filmeto)
**Cine a Contracorriente*. *Raíces y clamor*. (2015) Vídeo
*Intervjuo de Ebbaba Hameida al Amelia Valcárcel. (2015) filmeto. UCM

Kategorio:Hispanaj aktivuloj
Kategorio:Homaj rajtoj
Kategorio:Okcidenta Saharo
Kategorio:Hispanaj feministoj